**Talmud Beach** on suomalainen blues- ja boogierockia soittava yhtye, joka on kotoisin Jyväskylästä. TB:ssä soittavat Petri Alanko, Aleksi Lukander sekä Mikko Siltanen. Yhtye aloitti toimintansa duona vuonna 2006 Alanko–Lukander-kokoonpanolla. Mikko "Silli" Siltanen liittyi yhtyeeseen vuonna 2010. Yhtye itse kuvailee tyyliään sanoilla "Lempeää boogieta ja herkkää bluesia hiustenlähdöstä sateen saapumiseen". Vaikutteikseen yhtye nimeää esimerkiksi Blind Willie Johnsonin ja ZZ Topin.

Historia
--------

Yhtyeen historia alkaa vuodesta 2006. Alanko ja Lukander asuivat tuolloin Helsingissä ja keksivät viettää aikaa katusoittajina ja ansaita näin myös hieman rahaa. Samalla miehet alkoivat tehdä katukävelyreissuja. Näiden yhdistelmänä alkoi syntyä omia biisejä. Bändin nimi sen sijaan syntyi vasta vuonna 2010 duon Baltian reissun tuloksena. Lukanderia oli Virossa "epäilty juutalaiseksi", minkä seurauksena miehiin kohdistui väkivallan uhkaa. Matka jatkui Liettuaan. Kuurinkynnään hiekkarannan avaruus ja meren läheisyys yhdessä aiempien koettelemusten kanssa yhdistyi nimeksi "Talmud Beach". Talmud on juutalaisten yhteiskunnallisten ja lainopillisten kirjoitusten kokoelma, johon juutalainen laki perustuu.

Matka poiki uutta materiaalia, jota miehet innoissaan äänittivät Helsingin Pihlajamäessä joulukuussa 2010. Uutta potkua kokoonpanoonsa kaipaavat miehet pyysivät kaveriaan Silli Siltasta liittymään bändiinsä basistiksi. Talmud Beachin lisäksi Alangon meriittilistalle kuuluvat yhtyeet Joose Keskitalon Kolmas Maailmanpalo, Muuan Mies ja Inariveljet. Silli Siltasella on taustallaan muun muassa Räjäyttäjät.

Trion ensimmäinen levy *Talmud Beach* tuli ulos vuonna 2012. Vinyylin julkaisi Helmi Levyt ja vuonna 2013 saman levyn CD-formaatissa Bone Voyage Recordings. Jukka Nousiainen soittaa esikoislevyllä huuliharppua "The Wizard" -kappaleella. Ville Pirinen vertasi Soundissa muutamia levyn kappaleita pieniin hermolomiin, *"joilta palatessaan on valmis taas kohtaamaan julman maailman piirun verran onnellisempana"*.

Toinen levy *Chief* ilmestyi vinyylinä ja CD:nä vuonna 2016 Svart Recordsin julkaisemana. *Chiefillä* vierailevat Okke Komulainen (perkussiot) ja Sami Sippola (saksofoni). Soundin Pekka Laine kuvailee trion musiikkia sekä juurevaksi että karvaiseksi ja toisaalta lauluissa on "värit päällä".

Jäsenet
-------

* Petri Alanko – rummut, laulu
* Aleksi Lukander – kitara, basso, laulu
* Mikko "Silli" Siltanen – basso, kitara, laulu

Julkaisut
---------

### Studioalbumit

* *Talmud Beach*  (2012, LP, ‎Helmi Levyt; 2013, CD, Bone Voyage Recordings)
* *Chief*  (2016, CD & LP, Svart Records)

### EP:t / singlet

* *Summertime Mother / Punainen kukko*  (2015, Panssarijuna -split, 7", Joteskii Groteskii)

Lähteet
-------

1. 1 2 3  Talmud Beach (Tietoja sivusta Talmud Beach) Facebook. Viitattu 1.10.2016.
2. 1 2  Vanhatalo, Kimmo: Kaikki huomisen bändit Osa 50: Talmud Beach  18.10.2013. www.nrgm.fi. Viitattu 1.10.2016.
3. 1 2 3  Hakutulokset termille "talmud beach" (hae: "talmud beach") helmet.fi. Viitattu 1.10.2016.
4. ↑  Pirinen, Ville: TALMUD BEACH: Talmud Beach (Arvio julkaistu Soundissa 9/2012) Soundi. Viitattu 1.10.2016.
5. ↑  Laine, Pekka: TALMUD BEACH: Chief (Arvio julkaistu Soundissa 3/2016) Soundi. Viitattu 1.10.2016.
6. ↑  Talmud Beach / Panssarijuna ‎– Summertime Mother / Punainen Kukko www.discogs.com. Viitattu 1.10.2016.

Aiheesta muualla
----------------

* Kuvia tai muita tiedostoja aiheesta **Talmud Beach** Wikimedia Commonsissa

* Soundcloud : Search results for "talmud beach"